Hlynur Andrésson bætti í gærkvöldi Íslandsmet karla í 5000 metra hlaupi. Það var í þriðja sinn á tveimur vikum sem metið fellur en Hlynur og Baldvin Þór Magnússon skiptast á að bæta metið.
Hlynur keppti í gær á Flanders Cup mótinu í Belgíu og varð sjötti á nýju Íslandsmeti, 13 mínútum og 41,06 sekúndum. Hann bætti Íslandsmetið um 3,94 sekúndur en fyrra metið átti Baldvin Þór Magnússon. Það met var setti á Evrópumóti 23 ára og yngri á laugardaginn var. Baldvin Þór náði þá metinu af Hlyni sem var sett laugardaginn þar á undan. Íslandsmetið féll því í gær í þriðja sinn á sléttum tveimur vikum. Þeir Hlynur og Baldvin Þór berjast því hart um Íslandsmetið. Hlynur hafði átt það í tvö ár þegar Baldvin Þór náði því í mars síðastliðnum en baráttan hefur heldur betur harðnað á síðustu vikum.
Milwaukee Bucks er nú aðeins einum sigri frá NBA-titlinum í körfubolta. Liðið lagði Phoenix Suns að velli í fimmta úrslitaleik liðanna í gærkvöldi, 123-119, eftir æsispennandi leik. Phoenix vann tvo fyrstu leiki liðanna en Milwaukee hefur nú unnið þrjá í röð og getur tryggt sér titilinn í sjötta úrslitaleiknum í Milwaukee á aðfararnótt miðvikudags. Takist það ekki verður hreinn oddaleikur um titilinn í Phoenix aðfararnótt föstudags. Milwaukee hefur einu sinni hampað NBA-titlinum og það var árið 1971. Phoenix hefur aldrei unnið titilinn.
Tveir íþróttamenn greindust með Covid-19 smit í Ólympíuþorpinu síðasta sólarhringinn. Bæði smitin tengjast því fyrsta sem greindist í gærmorgun. Smitin eru öll frá sama landi og tengjast sömu íþróttagrein, en nánari upplýsingar hafa ekki verið veitta. AFP-fréttaveitan hefur eftir framkvæmdastjóra leikanna að sóttvarnir í þorpinu ættu að koma í veg fyrir útbreiðslu smita. Allir séu skimaðir daglega og samgangur milli hópa ákaflega takmarkaður, sem ætti að koma í veg fyrir útbreiðslu smitanna. Leikarnir verða settir á föstudaginn kemur og streymir íþróttafólk nú til Tókýó. Sýnt verður beint frá leikunum á sjónvarpsrásum RÚV alla keppnisdaga og má nálgast allar upplýsingar um útsendingar RÚV á ruv.is.